Kārlis Strēlis

Kārlis Strēlis (dzimis  Madonā) ir bijušais latviešu basketbolists, pēc tam sporta ārsts, augstskolas pasniedzējs (LSPA profesors), kā arī politiķis. bijis 8. Saeimas deputāts un divu Rīgas domes sasaukumu deputāts. Šobrīd pārstāv partiju "Gods kalpot Rīgai!", iepriekš bijis partiju "Jaunais laiks" un "Vienotība" biedrs.

Biogrāfija 
1968. gadā absolvējis Rīgas Medicīnas institūta Ārstniecības fakultāti. Publicējis vairāk nekā 60 zinātnisku rakstu un bijis vairāku grāmatu līdzautors. 1998. gadā ticis apbalvots ar Triju Zvaigžņu ordeņa 1. pakāpes Goda zīmi.

Basketbolista karjera 
K. Strēlis spēlēja saspēles vadītāja pozīcijā, bijis Latvijas PSR basketbola izlases (137 spēles) dalībnieks un tās kapteinis. Karjeras laikā spēlējis Rīgas VEF (1960—1963) un Rīgas ASK (1964—1979) klubos. Bija ASK kapteinis laikposmā no 1965. līdz 1978. gadam. 1964. gadā pārstāvēja PSRS jaunatnes izlasi. Pieckārtējs Latvijas PSR čempions (1961, 1965, 1973, 1975, 1976). 1964. gadā tika izcīnīta 2. vieta PSRS čempionātā.

Politiskā darbība 
2002. gadā iestājies partijā "Jaunais laiks", ievēlēts 8. Saeimā. 2006. gadā kandidējis 9. Saeimas vēlēšanās, bet nav ticis ievēlēts par deputātu. 2009. gadā ievēlēts Rīgas domē. Nesekmīgi kandidējis arī 10. Saeimas, 11. Saeimas un 12. Saeimas vēlēšanās (jau kā partijas "Vienotība" kandidāts). 2013. gada pašvaldību vēlēšanās atkārtoti ievēlēts Rīgas domē.

2016. gada jūnijā K. Strēlis paziņoja par izstāšanos no partijas "Vienotība" un pievienošanos Rīgas domes valdošajā koalīcijā ietilpstošajai partijai "Gods kalpot Rīgai!". 2017. gada pašvaldību vēlēšanās nesekmīgi kandidēja uz vietu Rīgas domē no "Saskaņas Centra" un "Gods kalpot Rīgai!" apvienības. Tāpat netika ievēlēts 2020. gada ārkārtas Rīgas domes vēlēšanās no partijas "Gods kalpot Rīgai!" saraksta un 14. Saeimas vēlēšanās 2022. gadā, kur viņa pārstāvētās partijas politiķi kandidēja partijas "Latvija pirmajā vietā" sarakstā.

Atsauces 

1943. gadā dzimušie
Madonā dzimušie
"Jaunā laika" politiķi
"Vienotības" politiķi
"Gods kalpot Rīgai!" politiķi
8. Saeimas deputāti
Rīgas domes deputāti (2009—2013)
Rīgas domes deputāti (2013—2017)
Latvijas basketbolisti
Saspēles vadītāji
Rīgas Medicīnas institūta absolventi
Triju Zvaigžņu ordeņa goda zīmju saņēmēji